* **Η ΓΛΩΣΣΑ ΤΟΥ ΚΕΙΜΕΝΟΥ**
* **αναφορική - ποιητική λειτουργία της γλώσσας.**

α. **Αναφορική** ( δηλωτική – κυριολεκτική)

* η γλώσσα χρησιμοποιείται κυριολεκτικά (οι λέξεις δηλαδή χρησιμοποιούνται με τρόπο τέτοιον ώστε να αποδίδουν επακριβώς τη συγκεκριμένη σημασία  και το περιεχόμενο της έννοιας που  δηλώνουν)
* υπάρχει λογική σύνδεση των νοημάτων
* ο λόγος χαρακτηρίζεται από ακρίβεια και σαφήνεια, ώστε το μήνυμα να γίνει πλήρως κατανοητό από το δέκτη
* προσδίδει στο λόγο αντικειμενικότητα
* σκοπός:
  + - η πληροφόρηση
    - η πειθώ
    - η επιστημονική έρευνα

β. **Ποιητική** ( μεταφορική – συνυποδηλωτική - συγκινησιακή)

* η γλώσσα χρησιμοποιείται μεταφορικά – συνυποδηλωτικά (οι λέξεις δηλαδή αποκτούν αλληγορική σημασία)
* υπάρχουν σχήματα λόγου (μεταφορές, παρομοιώσεις, προσωποποιήσεις, επαναλήψεις, υπερβολές, εικόνες κλπ.)
* χρήση συμβόλων
* λέξεις συναισθηματικά φορτισμένες
* λέξεις-φράσεις του προφορικού λόγου
* περιγραφή-αφήγηση
* σκοπός:
* ο λόγος χαρακτηρίζεται από υποκειμενικότητα, ζωντάνια, παραστατικότητα
* το κείμενο γίνεται πιο ελκυστικό
* η διέγερση του ενδιαφέροντος στον αναγνώστη
* η πρόκληση συναισθημάτων στον αναγνώστη
* να δοθεί έμφαση σε συγκεκριμένα στοιχεία του κειμένου

* **ενεργητική - παθητική σύνταξη**

1. Με την **ενεργητική σύνταξη**

* δίνεται **έμφαση στο πρόσωπο που ενεργεί**, δηλαδή στο υποκείμενο της πρότασης.
* ο λόγος γίνεται πιο σαφής και κατανοητός
* το ύφος είναι άμεσο και ζωντανό

1. Με την **παθητική σύνταξη**:

* η έμφαση δίνεται στο αποτέλεσμα, δηλ. στη ρηματική ενέργεια και στο δέκτη της ενέργειας του ρήματος
* ο λόγος γίνεται πιο σύνθετος.
* ο ύφος γίνεται πιο απρόσωπο και τυπικό
* **μακροπερίοδος ή μικροπερίοδος λόγος**
* **Ο μακροπερίοδος λόγος**,

**-** συχνά βασίζεται στη χρήση υπόταξης (= κύριες με δευτερεύουσες)

**-** είναι σύνθετος

**-** με τον μακροπερίοδο λόγο επιτυγχάνεται η διατύπωση πιο σύνθετων νοημάτων και η ανάδειξη των ειδικότερων σχέσεων ανάμεσα στις επιμέρους εκφραζόμενες έννοιες∙ σχέσεις χρονικής ακολουθίας ή αιτιολόγησης, σχέσεις σκοπού, προσδιορισμού, συμπεράσματος κ.ά.

Παράδειγμα χρήσης μακροπερίοδου λόγου:

Να γιατί η αρχαία τέχνη θα μένει πάντα πρωτοποριακά επίκαιρη και ζωντανή: είναι η τέχνη πυξίδα και σταθερός προσανατολισμός, αυτή που δεν γνώρισε αμηχανίες και αγνοεί τα αδιέξοδα, γι’ αυτό και εμπνέει κάθε αναγέννηση, γι’ αυτό και μένει η βάση κάθε πνευματικής παλιννόστησης προς το ουσιώδες, δηλαδή τη δημιουργία ελευθερίας.

* **Ο μικροπερίοδος λόγος**

- είναι πιο απλός, εφόσον επιτρέπει στον αναγνώστη να παρακολουθεί ευκολότερα το ξεδίπλωμα της σκέψης του γράφοντος.

- προκύπτει, έτσι, ένα κείμενο που διαβάζεται πιο εύκολα

- προσδίδει στο κείμενο ζωντάνια

Παράδειγμα χρήσης μικρών περιόδων:

Είναι πολύ ευκολότερο να γίνεις «μέγας ανήρ» παρά να γίνεις «μεγάλος άνθρωπος». Η Ιστορία είναι γεμάτη παραδείγματα μεγάλων ανδρών. Αλλά έχει πολύ λίγους «ανθρώπους» να παρουσιάσει.

* **ύφος του κειμένου**

Το ύφος ενός κειμένου μπορεί να είναι (χαρακτηρισμοί):

* απλό, λιτό, φυσικό
* πυκνό, περιεκτικό, λακωνικό
* κατανοητό, σαφές
* γλαφυρό, ζωντανό, παραστατικό
* δυσνόητο, υπαινικτικό
* προσωπικό, οικείο, φιλικό, εξομολογητικό
* απρόσωπο, τυπικό, αντικειμενικό
* χιουμοριστικό, ανάλαφρο
* ειρωνικό, καυστικό, σαρκαστικό,
* επιθετικό, καταγγελτικό, εριστικό
* επίσημο, σοβαρό, αυστηρό
* πομπώδες, ρητορικό, μεγαλόστομο
* λογοτεχνικό, περίτεχνο, επιτηδευμένο
* λυρικό, δραματικό, συναισθηματικό
* μεταφορικό, αλληγορικό, ποιητικό
* διδακτικό, προτρεπτικό
* στοχαστικό, φιλοσοφικό, ερευνητικό
* επιστημονικό, τεχνοκρατικό, ορθολογικό
* σύνθετο, περίπλοκο, με ειδικό λεξιλόγιο
* **λεξιλόγιο**
* **Λόγιο λεξιλόγιο**
* αρχαίες λέξεις, αρχαιοπρεπείς εκφράσεις, αφηρημένες έννοιες
* χρησιμοποιείται για την ανάλυση επιστημονικών, κοινωνικών, πολιτικών θεμάτων
* επιτηδευμένη έκφραση
* προσδίδει στο ύφος τυπικότητα, επισημότητα, σοβαρότητα
* χρησιμοποιείται σε επιστημονικά κείμενα και σε κείμενα πειθούς
* ορισμένες φορές εκφράζει ειρωνεία
* **Ειδικό λεξιλόγιο**
* χρήση επιστημονικής ορολογίας
* χρησιμοποιείται για να κατονομαστούν επιστημονικά φαινόμενα και διαδικασίες
* κάνει το ύφος απρόσωπο και ουδέτερο
* προσδίδει επιστημονική εγκυρότητα στο κείμενο
* **Λαϊκό λεξιλόγιο**
* απλές λέξεις, εκφράσεις του προφορικού λόγου
* προσδίδει στο κείμενο απλότητα και φυσικότητα
* καθιστά το περιεχόμενο του κειμένου κατανοητό
* δίνει προφορικότητα στο γραπτό λόγο => γίνεται πιο άμεσος και ζωντανός
* προσδίδει στο κείμενο οικείο, κουβεντιαστό, εξομολογητικό τόνο
* **Προτίμηση του συγγραφέα στα ΟΝΟΜΑΤΙΚΑ ΣΥΝΟΛΑ**

- το **ονοματικό σύνολο** συνίσταται από ένα όνομα μπροστά στο οποίο βρίσκεται άρθρο ή επίθετο ή αντωνυμία.

Αποτελούνται από:

άρθρο + ουσιαστικό = Η μαθήτρια μελετά.

επίθετο + ουσιαστικό = Ήταν εξαιρετικός γιατρός.

μετοχή + ουσιαστικό = Πιο εκεί υπήρχε βάλτος με στεκούμενα νερά.

αντωνυμία + αρθρο + ουσιαστικό = Θέλω εκείνο το βιβλίο.

- ο λόγος γίνεται πυκνός, μεστός από νοήματα, αφηρημένος

- το ύφος γίνεται λόγιο

- το κείμενο γίνεται πιο περίπλοκο και δυσνόητο

- χρησιμοποιείται συνήθως σε κείμενα επιστημονικού λόγου

* **Προτίμηση του συγγραφέα στα ΡΗΜΑΤΙΚΑ ΣΥΝΟΛΑ**

- Το **ρηματικό σύνολο** είναι το λεκτικό σύνολο στο οποίο συνδυάζεται το ρήμα με τα στοιχεία που το συμπληρώνουν (αντικείμενο, κατηγορούμενο, επιρρηματικά στοιχεία)

Αποτελούνται από:

ρήμα + ουσιαστικό = Ο ήλιος φώτισε τη γη.

ρήμα + επίθετο = Ο ουρανός έγινε σκοτεινός.

αντωνυμία + ρήμα = Τον αγαπούσαν όλοι.

ρήμα + επίρρημα = Ο γέρος κοίταζε ήρεμα.

ρήμα + προθετικό σύνολο = Έφυγε για το χωριό.

σύνδεσμο + ρήμα = Όταν έρθεις, θα μιλήσουμε.

μόριο + ρήμα = Όταν έρθεις, θα μιλήσουμε.

**-** ο λόγος γίνεται πιο αναλυτικός και κατανοητός

- το ύφος είναι απλό και σαφές

* **ρήματα**

ΧΡΟΝΟΙ

Οι χρόνοι είναι τριών ειδών:

α) οι παροντικοί, που δηλώνουν ότι κάτι γίνεται στο παρόν (ενεστώτας, παρακείμενος)

β) οι παρελθοντικοί, που δηλώνουν ότι κάτι έγινε στο παρελθόν (παρατατικός, αόριστος, υπερσυντέλικος)

γ) οι μελλοντικοί, που δηλώνουν ότι κάτι θα γίνει στο μέλλον (συνοπτικός μέλλοντας, εξακολουθητικός μέλλοντας, συντελεσμένος μέλλοντας).

**Ποιόν ενέργειας** είναι μια κατηγορία που αναφέρεται στον τρόπο με τον οποίο παρουσιάζει ο ομιλητής το αν η ενέργεια που δηλώνει το ρήμα εμφανίζεται ως ολοκληρωμένη, ως εξελισσόμενη, ως μοναδικό γεγονός κτλ.

Ως προς το ποιόν ενέργειας στην οριστική διακρίνονται τρία είδη χρόνων:

α) εξακολουθητικοί (ενεστώτας, παρατατικός και εξακολουθητικός μέλλοντας)

β) οι συνοπτικοί ή στιγμιαίοι (αόριστος και συνοπτικός μέλλοντας)

γ) οι συντελεσμένοι (παρακείμενος, υπερσυντέλικος και συντελεσμένος μέλλοντας).

Στην υποτακτική διακρίνονται: η υποτακτική ενεστώτα (λέγεται και εξακολουθητική υποτακτική), η υποτακτική αορίστου (λέγεται και συνοπτική υποτακτική) και η υποτακτική παρακειμένου (λέγεται και συντελεσμένη υποτακτική). Στην προστακτική διακρίνονται: η προστακτική ενεστώτα (λέγεται και εξακολουθητική προστακτική) και η προστακτική αορίστου (λέγεται και συνοπτική προστακτική).

**Ενεστώτας**

Ο ενεστώτας φανερώνει αυτό που γίνεται στο παρόν και βρίσκεται στην εξέλιξή του∙ είναι, επομένως, χρόνο εξακολουθητικός. Π.χ. Δουλεύω όλη μέρα!

**Παρατατικός**

Ο παρατατικός φανερώνει πως εκείνο που σημαίνει το ρήμα γινόταν στο παρελθόν εξακολουθητικά∙ είναι, επομένως, χρόνο εξακολουθητικός. Π.χ. Χθες κοιμόμουν όλη μέρα.

**Αόριστος**

Ο αόριστος φανερώνει πως αυτό που σημαίνει το ρήμα έγινε στο παρελθόν και παρουσιάζεται συνοπτικά (συνοπτικός τρόπος ή στιγμιαίος), αδιάφορο αν κράτησε πολύ ή λίγο. Π.χ. Χθες το βράδυ δεν κοιμήθηκα ούτε στιγμή.

⃰ Ο παρατατικός και ο αόριστος αναφέρονται και οι δύο στο παρελθόν∙ ο παρατατικός όμως παρουσιάζει μια ενέργεια ή μια κατάσταση στη διάρκειά της (εξακολουθητικά), ενώ ο αόριστος παρουσιάζει την ενέργεια ή την κατάσταση στο σύνολό της (συνοπτικά).

**Παρακείμενος**

Ο παρακείμενος φανερώνει ότι αυτό που σημαίνει το ρήμα έχει γίνει στο παρελθόν, εξακολουθεί όμως να υπάρχει αποτελειωμένο (συντελεσμένο) και στο παρόν. Έτσι ο παρακείμενος ανήκει και στους παροντικούς και στους παρελθοντικούς χρόνους.

Π.χ. Έχω φτιάξει μουσακά.

**Υπερσυντέλικος**

Ο υπερσυντέλικος φανερώνει πως εκείνο που σημαίνει το ρήμα ήταν τελειωμένο πριν από μια χρονική στιγμή του παρελθόντος είτε δηλώνεται αυτή είτε εννοείται. Π.χ. Η μητέρα μου είχε ζήσει στην Αμερική πριν παντρευτεί.

**Συνοπτικός (στιγμιαίος) μέλλοντας**

Ο στιγμιαίος μέλλοντας φανερώνει πως εκείνο που σημαίνει το ρήμα θα γίνει στο μέλλον και παρουσιάζεται συνοπτικά, αδιάφορο αν θα κρατήσει λίγο ή πολύ. Πχ. Αύριο θα πάμε εκδρομή.

**Εξακολουθητικός μέλλοντας**

Ο εξακολουθητικός μέλλοντας φανερώνει πως αυτό που σημαίνει το ρήμα θα γίνεται στο μέλλον συνεχώς∙ εξακολουθητικά. Π.χ. **Θα έρχομαι** ό,τι ώρα θέλω!

**Συντελεσμένος μέλλοντας**

Ο συντελεσμένος μέλλοντας φανερώνει πως εκείνο που σημαίνει το ρήμα θα έχει γίνει πριν από μια χρονική στιγμή του μέλλοντος είτε δηλώνεται αυτή είτε εννοείται.

Π.χ Θα έχω τελειώσει τις δουλειές μου, όταν έρθεις.

ΕΓΚΛΙΣΕΙΣ

* **οριστική:** δηλώνει κάτι βέβαιο και πραγματικό
* **υποτακτική** (να ή ας+ρήμα): δηλώνει επιθυμία, ευχή, κάτι ενδεχόμενο, προτροπή
* **προστακτική:** δηλώνει συμβουλή, προτροπή ή αποτροπή, προσταγή